Budak Tebing

Budak Tebing ialah sebuah siri drama televisyen Malaysia dibintangi oleh barisan pelakon ensembel yang diterajui oleh Adam Lee dan Aedy Ashraf. Musim pertama siri ini memulakan tayangan perdana di Slot Lestary TV3 dari 11 Mac 2020 hingga 9 April 2020 menggantikan Bukan Kahwin Paksa, diikuti oleh musim kedua yang bersiaran dari 18 Jun 2021 sehingga 9 Julai 2021 menggantikan Kekasih Hati Mr Bodyguard. Musim ketiga memulakan tayangan perdana dari 14 Disember 2022 sehingga 4 Januari 2023.

Siri ini boleh didapati melalui penstriman dalam talian di saluran YouTube rasmi TV3.

Ringkasan siri

Musim 1 (2020)

Mengisahkan tentang Arif yang baru pulang dari menjalani hukuman di Henry Gurney atas kesilapan lampaunya. Dia merupakan anak yang bijak dan menjadi kesayangan ibunya Aida, manakala adiknya Yoyol, menganggap Arif sebagai idola. Semasa kecil, dia dan rakan-rakannya banyak menghabiskan masa di sebuah tebing di kampung mereka sehingga mendapat gelaran ‘budak tebing’.

Namun semuanya hanya tinggal kenangan disebabkan peristiwa hitam yang telah berlaku di tebing itu. Kini, Aida membenci Arif yang dianggap telah menconteng arang di mukanya. Arif mencuba sedaya upaya untuk menebus balik kesilapan lalu tetapi usaha Arif sia-sia. Kehidupan perit yang terpaksa dilalui oleh Munira (Ira) yang dilahirkan tanpa mengetahui identiti bapa sendiri kerana ibunya bekerja sebagai pelacur. Ira yang baru mengenali ahli di dalam geng ‘budak tebing’ mula merasakan kehidupan yang lebih baik bersama rakan-rakan dan keluarga angkat yang ikhlas menerimanya.

Tanpa geng ‘budak tebing’ ketahui, Ira sebenarnya menyimpan rahsia besar melibatkan Arif, Tongki dan Yoyol. Dapatkah mereka menerima kenyataan perit yang terbuku selama ini? Atau adakah hubungan ‘budak tebing’ akan retak kerana kesilapan lampau?

Musim 2 (2021)

Kisah kesinambungan Budak Tebing dimana Tongki, Arif dan Talam  terpaksa meneruskan kehidupan masing-masing setelah gagal ke Pulapol (Pusat Latihan Polis). Tongki menjaga ayahnya sambil bekerja namun dia sering disabotaj, manakala Arif menghadapi kesulitan berhadapan dengan Yoyol yang enggan menerima kepulangan Afendi, ayah mereka yang muncul secara tiba-tiba. 

Laura membuat keputusan tidak ke London dan cuba mencari ibu kandungnya manakala Ira cuba membantu menyelesaikan masalah dua orang kanak-kanak gelandangan dan akhirnya membawa kepada pendedahan sindiket dan dendam terhadap Budak Tebing.

Musim 3 (2022–2023)

Budak Tebing kini memasuki alam dewasa dan berhadapan dengan cabaran hidup yang lebih besar. Arif menjadi lebih serius sehingga membuatkan Talam yang bekerja dengannya rasa tertekan. Hubungan Arif dengan Yoyol juga tidak seperti dulu. Arif kerap naik angin apabila Yoyol banyak menghabiskan masa di Tebing. Malah dia turut melarang Yoyol untuk berkawan dengan sesiapa sahaja.

Kemunculan Kylo yang mendakwa dirinya ialah adik tiri kepada Tongki ingin menyatukan semula budak-budak tebing. Namun, keadaan itu disalahtafsirkan oleh Arif. Pada masa yang sama, muncul Badas yang kerap datang ke tebing. Badas mendekati Kylo dengan mengakui dirinya ialah teman rapat kepada arwah ayah Tongki. Arif dan Kylo berselisih faham lagi kerana masing-masing menganggap Badas sebagai ayah angkat. Siapakah Badas sebenarnya dan apakah motif Badas mendekati budak-budak tebing ini? Adakah Arif menerima Kylo sebagai seorang sahabat atau lawan?

Pelakon
 Adam Lee sebagai Arif 
 Aedy Ashraf sebagai Tongki 
 Bella Dowanna sebagai Laura 
 Eyka Farhana sebagai Ira @ Munira 
 Izz Ilham sebagai Yoyol 
 Firdaus Ghufran sebagai Talam 
 Syazwan Zulkifly sebagai Abang Lan / Broger 
 Amyza Aznan sebagai Aida 
 Alex Yanz sebagai Kamarudin 
 Zarina Zainuddin sebagai Sabrina 
 Syafie Naswip sebagai Paan 
 Imran Aqil sebagai Pijoy 
 Fauzi Nawawi sebagai Afendi 
 Pablo Amirul sebagai Pablo 
 Nelissa Nizam sebagai Maria 
 Ainina Ahmad B Sebagai Mama Pijoy 
 Manan Sulaiman sebagai Papa Pijoy 
 Zul Genting Sebagai Ayah Tongki 
 Mazli Razali sebagai Kent 
 Nia Atasha sebagai Husna 
 Nabil Aqil sebagai Kylo 
 Azhar Sulaiman sebagai Badass 
 Anne Abdullah sebagai Mak Maria 
 Aziz Harun sebagai Iqbal

Tema
Menurut portal Oh! Bulan, plot penceritaan Budak Tebing sarat dengan konflik, kemanusiaan, isu semasa dan kasih sayang yang perlu dijadikan teladan untuk masyarakat.

Sambutan
Menurut kenyataan yang dikeluarkan oleh Media Prima Berhad, Budak Tebing telah meraih sebanyak 10 juta tontonan.

Di Twitter, rata-rata netizen memberi pujian kepada pengarah Feroz Kader kerana menghasilkan satu karya yang luar biasa dan sesuai dengan generasi masa kini. Pada masa yang sama, Tweet netizen ini turut dibalas oleh pelakon utama, Aedy Ashraf, yang mengucapkan ribuan terima kasih buat penonton yang menonton Budak Tebing.

Penarafan

Rujukan

Drama Melayu 2020
Drama Melayu 2021
Drama Melayu 2022
Drama Melayu 2023
Rancangan TV3